text: Sanne Troelsgaard : Hedenstedpiger kan nå langt - hvis de har viljen og modet
  04 juli 2018 kl. 20.11
  Landsholdsspilleren Sanne Troelsgaard er imponeret over de talentfulde fodboldpiger fra Hedensted IF. Hvis de har viljen og vil arbejde for det, kan de sagtens nå helt til tops, siger Vejen-pigen, der selv har kæmpet hårdt for sin plads blandt de bedste.
  Seks ud af 18 spillere på Hedensted IF’s U14 hold har i år været udtaget til DBU's talentcenter for lovende unge fodboldspillere.
  De unge spillere drømmer om at gå hele vejen til en plads på kvindelandsholdet.
  - Den drøm skal de forfølge og kæmpe hårdt for. Det er muligt, hvis man ofrer den tid og den indsats, der kræves, siger Sanne Troelsgaard, der i dag er professionel i Sverige - men spillede de første kampe som lille pige hjemme i fødebyen Vejen.
  
  